ROZHODNUTIE RADY
z 5. júla 2004
o existencii schodku v Maďarsku
(2004/918/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 104 ods. 6,
so zreteľom na odporúčanie Komisie,
so zreteľom na pripomienky Maďarska,
keďže:
(1)
Podľa článku 104 zmluvy sú členské štáty povinné vyhýbať sa nadmernému verejnému schodku; to sa vzťahuje aj na členské štáty, ktorým bola udelená výnimka, čo je prípad všetkých krajín, ktoré pristúpili k Európskej únii 1. mája 2004.
(2)
Pakt stability a rastu je založený na cieli zdravých verejných financií ako prostriedku posilňovania podmienok pre cenovú stabilitu a silný udržateľný rast, ktorý prispieva k vytváraniu zamestnanosti.
(3)
Postup pri nadmernom schodku podľa článku 104 predpokladá rozhodnutie o existencii nadmerného schodku a Protokol o postupe pri nadmernom deficite, pripojený k zmluve, vymedzuje ďalšie ustanovenia o vykonávaní postupu pri nadmernom schodku. Nariadenie Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (1), stanovuje podrobné pravidlá a definície pre uplatňovanie uvedeného protokolu.
(4)
Článok 104 ods. 5 zmluvy vyžaduje, aby Komisia predložila Rade stanovisko, ak sa domnieva, že v členskom štáte sa vyskytuje alebo môže vyskytnúť nadmerný schodok. Komisia, po preskúmaní všetkých príslušných faktorov, ktoré vzala do úvahy vo svojej správe v súlade s článkom 104 ods. 3, a so zreteľom na stanovisko Hospodárskeho a finančného výboru v súlade s článkom 104 ods. 4, dospela vo svojom stanovisku z 24. júna 2004 k záveru, že v Maďarsku existuje nadmerný schodok.
(5)
Článok 104 ods. 6 zmluvy stanovuje, že Rada by pred svojím rozhodnutím a po celkovom zhodnotení, či nadmerný schodok existuje, mala zvážiť všetky pripomienky, ktoré si daný členský štát želá uviesť.
(6)
Celkové zhodnotenie vedie k týmto záverom. Všeobecný verejný schodok dosiahol v Maďarsku v roku 2003 hodnotu 5,9 % HDP, čo je nad referenčnou hodnotou zmluvy 3 % HDP. Prekročenie všeobecného verejného schodku nad referenčnú hodnotu zmluvy nebolo výsledkom neobvyklého javu mimo kontroly maďarských orgánov, ani výsledkom silného hospodárskeho poklesu v zmysle Paktu stability a rastu. Všeobecný verejný schodok v roku 2004 pravdepodobne zostane nad 3 % HDP. Konkrétne podľa prognózy Komisie z jari 2004 sa predpokladá, že schodok dosiahne v roku 2004 hodnotu 4,9 % HDP, pričom program konvergencie Maďarska očakáva schodok 4,6 % HDP. Je pravdepodobné, že pomer zadĺženia, ktorý bol v roku 2003 59 %, zostane v roku 2004 tesne pod referenčnou hodnotou Zmluvy 60 % HDP,
PRIJALA TOTO ROZHODNUTIE:
Článok 1
Z celkového hodnotenia vyplýva, že v Maďarsku existuje nadmerný schodok.
Článok 2
Toto rozhodnutie je určené Maďarskej republike.
V Bruseli 5. júla 2004